Ons bly by die storie: Soos jy pas gehoor het, het Mzwanele Jimmy Manyi die Guptas se aandele in die televisie-nuuskanaal, ANN7 en die koerant, The New Age gekoop. Daar word baie oor die transaksie gefluister. Daar was aanvanklik gerugte dat die Nywerheidsontwikkelingskorporasie, die NOK, finansiering aan Manyi verskaf het. Hy het egter die gerugte in die kiem gesmoor en erken die finansiering kom van die Gupta’s self af. Die hoof ekonoom by Efficient Group, Dawie Roodt het aan Vincent Mofokeng gesê, ongeag wie die geld verskaf, die onderliggende politieke beweegredes sal die transaksie oorskadu.